Kleuter van Germiston verdrinkArgieffoto ŉ Vierjarige seuntjie van Germiston is dood nadat hy Woensdag in ŉ swembad beland het. Santi Steinmann, woordvoerder van Netcare 911, het gesê paramedici het ongeveer 12:20 op die toneel opgedaag. Ander mediese personeel was reeds besig om die seun te probeer bybring. “Netcare 911 se paramedici het die ander paramedici bygestaan en na ongeveer ŉ uur se mond-tot-mond-asemhaling het die kind tekens van lewe getoon,” het Steinmann gesê. Die seun is dadelik na ŉ hospitaal gehaas, maar is kort ná sy aankoms by die hospitaal dood. Steinmann het gesê dit is in hierdie stadium onduidelik hoe die kind in die swembad beland het. Die polisie sal die saak ondersoek. Hierdie is die vyfde voorval waartydens ŉ kleuter in net meer as ŉ week verdrink of byna verdrink het. Sondag het ŉ 23-maande oue peuter in die Hartbeespoortdam verdrink toe die rubberboot waarop hy was omgeslaan het. ŉ Vierjarige seun het Saterdagmiddag in Kenilworth in Johannesburg in ŉ swembad verdrink, terwyl ŉ tweejarige seun in ŉ kritieke toestand in ŉ Johannesburgse hospitaal is nadat hy Vrydag in ŉ swembad in Kempton Park beland het. Intussen is ŉ 18 maande oue baba van Middelburg in Mpumalanga in die hoësorgeenheid van ŉ Johannesburgse hospitaal nadat hy ook in die swembad by sy ouerhuis geval het.